सिम्स में दूसरे मद से दवा मंगाने की तैयारी
सिम्स में दवाइयों का बजट खत्म हो गया है। आशंका जताई जा रही है कि मार्च और अप्रैल में दवाइयों की कमी हो सकती है। अब प्रबंधन दूसरे मद के 79 लाख रुपए से दवा मंगवाने की तैयारी कर रहा है। प्रबंधन ने पिछले माह शासन को दवाइयों के लिए 9 करोड़ रुपए का प्रस्ताव भेजा था, फिलहाल यह लंबित है।
सिम्स में वर्तमान में करीब 400 मरीज भर्ती हैं। करीब 600 मरीज रोज यहां जांच करवाने के लिए पहुंचते हैं। सभी मरीजों को मुफ्त में दवाइयां दी जाती हैं। अब बजट खत्म होने के कारण आने वाले दो माह दवाइयों की कमी हो सकती है। शासन ने पिछले वर्ष सिम्स को दवाओं के लिए 6 करोड़ रुपए दिए थे, लेकिन पूरी राशि खत्म हो चुकी है। पिछले तीन 3 माह से दूसरे मद की राशि से दवाइयों की पूर्ति की जा रही है। नए वित्तीय सत्र का बजट आवंटित होने में काफी समय है, इस बीच दवाइयों की कमी न होने पाए, इसे लेकर जिम्मेदार परेशान हैं। अब दूसरे मद के 79 लाख रुपए से दवाइयों की खरीदी की प्रक्रिया शुरू की गई है। प्रक्रिया पूरी होने में हफ्तेभर का समय लग सकता है। फिलहाल स्टोर रूम में बची दवाइयों से काम चलाया जा रहा है, लेकिन मरीजों को पूरी दवाइयां नहीं मिल पा रही है। इस कारण उन्हें निजी मेडिकल स्टोर्स से महंगी दवाइयां खरीदनी पड़ रही है। सिम्स में स्मार्ट कार्डधारियों को भी जरुरी दवाएं नहीं मिल पा रही। दवा स्टोर इंचार्ज डॉ. अजय कोसाम का कहना है कि दवाइयों की कमी नहीं होने दी जाएगी। दूसरे मद की राशि से दवा मंगाने की प्रक्रिया चल रही है।
hin_Deva hin_Deva hin_Deva